Zagreb, 28. srpnja 2020.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić i Aleksandre Jozić-Ileković kao članica Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Damira Dekanića, općinskog načelnika Općine Andrijaševci,** za davanjem mišljenja Povjerenstva, na 92. sjednici, održanoj 28. srpnja 2020.g., daje sljedeće:

**MIŠLJENJE**

1. **Na temelju članka 14. stavka 1. ZSSI-a, u vezi s člankom 20. stavkom 3. ZSSI-a, dužnosnik Damir Dekanić može istovremeno uz volontersko obnašanje dužnosti općinskog načelnika Općine Andrijaševci biti zaposlen u trgovačkom društvu Hrvatske šume d.o.o., ali ne može obavljati poslove direktora, odnosno predsjednika/člana uprave navedenog društva, niti biti u Nadzornom odboru navedenog društva.**
2. **Na temelju članka 8. i 9. ZSSI-a dužnosnik je obvezan u izvješću o imovinskom stanju prijaviti Povjerenstvu prihode stečene na temelju obavljanja poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnio je dužnosnik Damir Dekanić, općinski načelnik Općine Andrijaševci. U knjigama ulazne pošte zahtjev je zaprimljen pod poslovnim brojem 711-U-2523-M-62/20 dana 22. srpnja 2020.g., povodom kojeg se vodi predmet broj M-62/20.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je kako je Damir Dekanić obnašao dužnost općinskog načelnika Općine Andrijaševci u mandatu 2013.-2017.g. te da istu dužnst obnaša i u aktualnom mandatu, od 26. svibnja 2017.g. Stoga je i dužnosnik Damir Dekanić, povodom obnašanja dužnosti zamjenika općinskog načelnika Općine Andrijaševci, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik traži mišljenje Povjerenstva može li dužnosnik koji je zaposlen u trgovačkom društvu Hrvatske šume d.o.o. istovremeno obnašati dužnost općinskog načelnika kao volonter uz primanje volonterske naknade i posao predsjednika ili člana uprave, rukovoditelja pojedinog odjela-službe-sektora društva Hrvatske šume d.o.o.

Člankom 14. stavkom 1. podstavkom ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava niti obavljati poslove upravljanja poslovnim subjektom. Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Navedenim člankom ZSSI-a nije propisana iznimka od zabrane obavljanja funkcije direktora odnosno vršitelja dužnosti direktora trgovačkog društva za vrijeme obnašanja javne dužnosti kao niti u navedenom razdoblju od dana prestanka obnašanja dužnosti.

Nadalje, člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Uvidom u Izvješće o imovinskom stanju dužnosnika Damira Dekanića, podnesenog 28. siječnja 2020.g. povodom promjene, utvrđeno je kako dužnosnik dužnost općinskog načelnika Općine Andijaševci obnaša volonterski za što prima volontersku naknadu u iznosu od 3.553,62 kn.

S obzirom na odredbu članka 13. stavka 2. ZSSI-a , dužnosnik Damir Dekanić, koji dužnost općinskog načelnika obnaša kao volonter, može za vrijeme obnašanja iste dužnosti biti zaposlen u trgovačkom društvu Hrvatske šume d.o.o., međutim, obzirom na ograničenje iz članka 14. stavka 1. ZSSI-a, dužnosnik ne može obavljati poslove direktora, odnosno predsjednika/člana uprave navedenog društva, niti biti u Nadzornom odboru navedenog društva.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnik Damir Dekanić, elektroničkom dostavom
2. Objava na internetskoj stranici Povjerenstva
3. Pismohrana